กรุงเทพปั้นนักการเงิน จับตลาดคนรอเกษียณ
กรุงเทพประกันชีวิตปั้นที่ปรึกษาทางการเงิน จับลูกค้ารอเกษียณ
19 พ.ค. 2558

กรุงเทพประกันชีวิตปั้นที่ปรึกษาทางการเงิน จับลูกค้ารอเกษียณ
นายโชน โสภณพนิช กรรมการผู้จัดการใหญ่ บริษัท กรุงเทพประกันชีวิต เปิดเผยว่า บริษัทมีแผนจะเพิ่มตัวแทนที่ปรึกษาทางการเงินให้ครบ 1,000 คน จากปัจจุบันมีอยู่ 730 คน ซึ่งจะทำให้บริษัทขายสินค้าทางการเงินด้านการลงทุน ประกันชีวิตและประกันวินาศภัยได้เพิ่มขึ้น ตอบสนองความต้องการของลูกค้าที่ต้องการวางแผนเกษียณอายุ
“เราจะร่วมมือกับพันธมิตร ทั้ง แบงก์กรุงเทพ บลจ.บัวหลวง และกรุงเทพประกันภัย เพื่อพัฒนาสินค้าที่ตอบโจทย์การวางแผนการเงินรอบด้าน เนื่องจากประกันชีวิตจะให้ผลตอบแทนแค่ระดับปานกลางแต่สินค้าที่จะรองรับการเกษียณอายุได้อย่างเต็มที่ ต้องมีสินค้าอื่นเข้ามาร่วมด้วย เช่น กองทุนรวม” นายโชน กล่าว
โดยปีนี้ตั้งเป้าเบี้ยรับปีแรกที่ 1.7 หมื่นล้านบาท ลดลง 12% และเบี้ยรับรวมที่ 4.7 หมื่นล้านบาท ลดลง 8% เมื่อเทียบกับปีก่อน เพื่อให้สอดคล้องเศรษฐกิจที่ชะลอตัวลง
ทั้งนี้ บริษัทได้เปิดตัวแบบประกันใหม่ “บีแอลเอ คุ้มครอง 2 พลัส” คุ้มครองสูงถึง 30 ล้านบาท ทั้งกรณีเสียชีวิตและคุ้มครองเพิ่มถึง 3 เท่า ทุพพลภาพถาวรสิ้นเชิง และแบบประกันสุขภาพการรักษาพยาบาล “บีแอลเอ เฮลธ์ พลัส” ที่คุ้มครองสูงสุด 5 ล้านบาท